
ECAD6009C: Cylch 3: Dysgwyr, Ysgolion a Chymunedau: Ble’r ydw i’n addysgu?
Sut mae ysgol yn datblygu un agwedd ar ei Chynllun Datblygu Ysgol: adroddiad sy’n adfyfyrio’n feirniadol ar y camau gweithredu, yr effaith a’r sylfaen dystiolaeth. 
Bwriedir ffocysu ar un pwynt gweithredu o gynllun datblygu’r ysgol dan sylw, ac adfyfyrio sut aiff yr ysgol i’r afael gyda’r targed hwn, yr effaith a gaiff, a’r dystiolaeth i gyfiawnhau hynny. Dywed Estyn (2017) fod yr ysgol wedi’i lleoli mewn ardal wledig sydd yn agos i’r dref leol. Mae’r ysgol yn darparu addysg trwy gyfrwng y Gymraeg neu Saesneg i’w disgyblion mewn dwy ffrwd. Addysgir disgyblion drwy gyfrwng y Gymraeg yn unig yn y dosbarthiadau Methrin a Derbyn, ac o flwyddyn 1 ymlaen mae’r rhieni yn dewis ffrwd iaith ar gyfer eu plant. Yn ôl Estyn (2017) roedd 293 o ddisgyblion rhwng 3 ac 11 oed ar y gofrestr a caiff y disgyblion eu rhannu i 11 dosbarth, gan gynnwys 4 dosbarth oedran cymysg. Mae yna 9 dosbarth cyfrwng Cymraeg a dau ddosbarth cyfrwng Saesneg. Tua 4% o’r disgyblion sy’n gymwys i dderbyn prydau ysgol am ddim sydd yn sylweddol is na’r canran cenedlaethol. Nifer fechan o’r disgyblion sydd yn siarad Cymraeg gartref ac ychydig iawn sydd o gefndir ethnig. Dywed Estyn (2017) fod yr ysgol wedi adnabod 24% o’i disgyblion fel rhai sydd ag anghenion dysgu ychwanegol, a dim ond ychydig sydd â datganiad o anghenion addysgol arbennig. Trwy gydol yr aseiniad, dilynir canllawiau BERA (2016) er mwyn cadw’r ysgol yn anhysbys oherwydd cyfrinachedd a diogelu. Wedi pori trwy gynllun datblygu’r ysgol, ffocysir ar y darged o ddatblygu’r ardaloedd allanol arbennig sydd gan yr ysgol er mwyn datblygu ardaloedd dysgu effeithiol. 
Diffinia Llywodraeth Cymru (2014) cynllun datblygu ysgol fel cynllun strategol ar gyfer gwelliant. Yn gyntaf, rhaid nodi’r camau bydd yr ysgol yn dilyn er mwyn gwella deilliannau dysgwyr. Bydd yr ysgol yn defnyddio’i hunanwerthusiad o’i pherfformiad a’r data cyd-destunol er mwyn llywio’r cynllun datblygu ysgol. Mae’r cynllun datblygu ysgol yn cynnwys blaenoriaethau gwella’r ysgol, targedau tymor byr a thargedau hir dymor. Noda LlC (2014) bydd y blaenoriaethau hefyd yn ystyried y blaenoriaethau cenedlaethol, sef i godi safonau addysg mewn perthynas â llythrennedd a rhifedd, a lleihau effaith tlodi ar gyrhaeddiad addysgol. Rhan amlaf, daw’r argymhellion a thargedau sydd angen eu blaenoriaethu wedi arolwg Estyn yn yr ysgol. Caiff y cynllun ei ddatgan ar gyfer y tair blynedd nesaf er mwyn rhoi sylw sylweddol i’r blaenoriaethau a galluogi amser digonol i allu gweithredu.
Disgrifia LlC (2014) y pedwar cam o lunio cynllun datblygu ysgol fel y ganlyn. Yn gyntaf rhaid hunanwerthuso, yn ail bydd angen llunio cynllun strategol, yn drydydd bydd angen mynd ati i wneud gwelliant a gweithredu yn ôl y cynllun, ac yn olaf rhaid adolygu’r effaith. Pwysleisia LlC:
Er mwyn i’r ysgol wneud gwelliannau parhaus a symud ymlaen mae angen iddi fod â phwrpas clir y mae pawb yn ei rannu a’i ddeall. Wrth osod ei gweledigaeth, dylai ysgol ystyried y cyd-destun y mae’n gweithredu ynddo a chytuno ar weledigaeth sy’n ysgogi ac yn gyraeddadwy, ac yn cael ei hategu gan strategaethau ymarferol cadarn (Llywodraeth Cymru, 2014, t.7). 
Amlyga LlC (2014) dylai’r cynllun datblygu ysgol nodi sut bydd yr ysgol yn defnyddio’r adnoddau sydd ar gael gan gynnwys cyllid. Yn ychwanegol, bydd angen nodi sut mae’r ysgol yn bwriadu datblygu ei staff er mwyn cyrraedd y nod. Gan fod y cynllun yn ddogfen byw, dylid sicrhau ei bod yn cael ei hadnewyddu’n rheolaidd er mwyn adlewyrchu cynnydd yr ysgol wrth gyflawni blaenoriaethau. Cydnabydda LlC (2014) nad yw’r cynllun ond yn berthnasol i’r staff dysgu, ond fod angen i gymuned a rhanddeiliaid yr ysgol fod yn ymwybodol o’i gynnwys a blaenoriaethau am fod ganddynt ran bwysig i’w chwarae er mwyn codi safonau a gwella deilliannau dysgwyr. Dywed LlC (2014) ei fod yn angenrheidiol i gynnwys llywodraethwyr yr ysgol yn y broses gan mai nhw sydd â’r cyfrifoldeb cyffredinol dros y cynllun. Serch hynny, rhaid i’r pennaeth weithio gyda’r staff a’r corff llywodraethu i lunio’r cynllun datblygu ysgol cyn rhoi’r camau a strategaethau sy’n angenrheidiol i sicrhau gwelliant ar waith. 
Law yn llaw â hyn, caiff yr ysgol gymorth ac arweiniad allanol wrth Estyn, consortia a chategoreiddio ysgolion. Esbonia LlC (2014) fod sefydlu cynghorwyr herio mewn consortia rhanbarthol yn allweddol er mwyn cyflawni cyfrifoldebau awdurdodau lleol a chonsortia rhanbarthol i godi safonau perfformiad ysgolion a rhannu arferion da.
Mae’n bwysig cydnabod y bydd gan bob ysgol ei thaith wella unigryw ei hun, a fydd wedi’i dylanwadu gan ei chyd-destun a’i heriau ei hun. Fodd bynnag, gall pob ysgol ddysgu o brofiadau ysgolion eraill ac addasu syniadau, arfer a phrosesau i fodloni ei hanghenion penodol (Estyn, 2016, t. 1). 
Yn dilyn adroddiad Estyn (2017) lluniodd yr ysgol gynllun datblygu ysgol yn seiliedig ar yr argymhellion a dderbyniwyd. Y flaenoriaeth dan sylw yn yr aseiniad hwn yw datblygu’r ardaloedd allanol arbennig sydd eisoes yn yr ysgol er mwyn datblygu ardaloedd dysgu effeithiol. Pwysleisia Llywodraeth Cynulliad Cymru (2009) y manteision o ddefnyddio’r awyr agored fel amgylchedd dysgu. Mae’r cyfnod sylfaen eisoes wedi gwneud defnydd sylweddol o’r ardal allanol er mwyn cyfoethogi’r dysgu. Disgrifia LlCC (2009) yr awyr agored fel amgylchedd delfrydol ar gyfer dysgu trwy brofiadau gan ei fod yn agor drysau i ystod o gyfleoedd i’r dysgwyr, megis, bod yn greadigol, swnllyd, annibynnol a chymryd risgiau. Yn ogystal, mae’r ardal allanol yn llawn sbardunau gwahanol y gellir ei defnyddio er mwyn cyfoethogi’r amgylchedd dysgu ymhellach. Pwysleisia LlCC (2009) mai nid cymryd gweithgareddau dan do a’u haddasu yn yr awyr agored neu amser chwarae i’r disgyblion yw dysgu yn yr awyr agored. Er mwyn sicrhau arferion da rhaid deall y gwahaniaeth hwn, a bod yr awyr agored a phrofiadau dysgu yn anwahanadwy. Am fod cyllid yn gallu bod yn anfantais ar gyfer ysgolion, bydd gwneud defnydd o’r hyn sydd eisoes ar gael yn fwy effeithiol na gwneud newidiadau ffisegol, a bydd modd addasu agweddau o’r ddarpariaeth yn syth er mwyn cefnogi hynny. “Bydd meddwl am yr hyn yr hoffech i’r plant ei wneud yn hytrach na’r hyn yr hoffech iddynt ei gael yn fan cychwyn da i’r ddarpariaeth” (LlCC, 2009, t. 3).
Noda LlCC (2009) fod rhaid sicrhau bod pob aelod o staff yr ysgol yn ymwybodol o weledigaeth y ddarpariaeth awyr agored er mwyn i bawb weithredu’r profiadau y cytunwyd arnynt. Cyfateba hyn gyda phwrpas cynllun datblygu’r ysgol, gan sicrhau fod pawb yn ymwybodol o’u cyfrifoldebau er mwyn cyrraedd y nod, a sut maent am gyrraedd yno. Rhaid cofio fod cynnwys rhanddeiliaid yr ysgol yn holl bwysig, oherwydd “os yw plant i fanteisio i’r eithaf ar eu profiadau yn yr awyr agored mae’n hanfodol bod rhieni a gofalwyr hefyd yn deall eu gwerth” (LlCC, 2009, t. 10). Dywed LlCC (2009) fod ymchwil yn dangos bod agweddau rhieni a gofalwyr tuag at brofiadau eu plant yn hollbwysig o ran datblygu hyder a hunan-barch. Er mwyn i’r profiadau awyr agored fod fwyaf effeithiol i’r disgyblion, rhaid i’r ysgol sefydlu cysylltiad cadarn rhwng ymarferwyr, y gymuned gyfan a rhieni/gofalwyr. Cyfateba hyn gyda chred LlC (2014) o bwysigrwydd cynnwys y rhieni, rhanddeiliaid a chymuned ehangach yn y broses o ddatblygu’r ysgol er mwyn diwygio ymhellach. “Mae ysgolion sy’n uchelgeisiol ac yn llwyddiannus yn cydnabod bod angen iddynt ymgysylltu’n effeithiol â rhieni, gofalwyr a’r gymuned ehangach er mwyn codi safonau a gwella lles dysgwyr” (LlC, 2016, t.4). O ganlyniad, mae rhwystrau i ddysgu yn cael eu dymchwel ac agweddau ac ymddygiad yr ysgol yn diwygio.  
Cymeradwya Estyn (2020) arfer dda o ddatblygu rhaglen addysg awyr agored a gweithgareddau i ddatblygu lles ysbrydol, deallusol a chorfforol disgyblion. O ganlyniad, mae pob disgybl yn datblygu eu medrau gwaith tîm, annibyniaeth ac arwain. Caniatâ’r rhaglen iddynt brofi ystod o gyfleoedd diwylliannol, hamdden, a chwaraeon er mwyn ymestyn profiadau’r disgyblion. Gwelwyd newid yn lefelau lles y disgyblion a’u dealltwriaeth o ddangos parch at eraill, datblygu gwydnwch, hyder a hunan-barch. Trwy sefydlu perthnasau gyda’r gymuned ehangach, mae’r disgyblion wedi datblygu dealltwriaeth o’r byd ehangach, a myfyrio ar faterion pwysig sy’n effeithio ar eu bywydau nhw a phobl eraill. 
Er mwyn llunio’r cynllun datblygu ysgol, ystyriodd yr ysgol nifer o agweddau er mwyn sicrhau fod y prif agweddau i’w datblygu’n cael eu nodi fel y blaenoriaethau pennaf. Ystyriwyd y cymorth mewnol sef hunanwerthuso a chynllunio strategol, ynghyd â’r cymorth allanol wrth gonsortia, categoreiddio ysgolion ac argymhellion yn dilyn adroddiad Estyn, cyn dod i benderfyniad terfynol. Rhoddwyd ystyried lawn i’r argymhellion o bum maes arolygu Estyn, sef safonau, lles ac agweddau at ddysgu, addysgu a phrofiadau dysgu, gofal, cymorth ac arweiniad, ac arweinyddiaeth a rheolaeth. Pwysleisia LlC (2014) fod angen cynnwys digon o fanylder yn y cynllun datblygu ysgol ar gyfer y tair blynedd nesaf er mwyn galluogi’r camau gweithredu i roi sylw i’r blaenoriaethau ar gyfer y flwyddyn ysgol bresennol, ac yna blaenoriaethau a thargedau safonol ar gyfer yr ail a’r drydedd flwyddyn. Serch hynny, nid oes angen cynnwys mwy o fanylion na sydd angen er mwyn cyflawni’r prif ddiben. “Dylid barnu ansawdd y cynllun yn ôl i ba raddau y mae’n cael effaith ar wella yn hytrach nag yn ôl faint o fanylder sydd ynddo” (LlC, 2014, t.3).
Wrth i ysgolion ddilyn awgrymiad cylch llunio cynllun datblygu ysgol Llywodraeth Cymru (2014) rhaid dilyn prosesau penodol wrth ddilyn y camau. Yn gyntaf byddai’r ysgol wedi hunanwerthuso ble mae arni trwy edrych ar ddata megis holiaduron disgyblion, rhieni a staff, profion cenedlaethol, gwybodaeth am les dysgwyr, ac adroddiadau wrth asiantaethau allanol a sefydliadau. Dywed Education Scotland (2018) fod ymchwil wedi amlygu cydberthyniad cryf rhwng dulliau ysgolion o gyfranogiad dysgwyr a lefelau cyrhaeddiad a llwyddiant. “This will support all children and young people to feel confident that their views are valued and that their contribution can make a positive difference for themselves and other” (Education Scotland, 2018, t.8). Mae’r ysgol yn angerddol iawn am hawliau plant Comisiynydd Plant Cymru (2011) felly trwy gydol y cynllunio ystyriwyd llais y plentyn a’r rhieni’n sylweddol, er mwyn darparu addysg a phrofiadau safonol wrth ymateb i’w gofynion. Yn ychwanegol, mae’r ysgol yn cysylltu theori gydag ymarfer ar bob cyfle posib. Wrth weithio ar brosiectau cymunedol, maent yn gwneud cysylltiadau cryf gyda theori system ecolegol BronfenbRenner (1979) sydd wedi ei rannu’n pum system. Creda Bronfenbrenner (1979) fod datblygiad plentyn yn cael ei effeithio gan bopeth sydd yn ei amgylchynu, felly mae’r ysgol yn rhoi ystyriaeth lawn i bob agwedd ac elfen o’r gymuned er mwyn cael y canlyniadau gorau posib i gefnogi ei disgyblion.
Nesaf, byddai modd cynllunio’n strategol trwy gynnwys rhanddeiliaid yr ysgol yn y broses. Er enghraifft, darparu holiaduron i rieni, disgyblion a staff eu cwblhau sy’n eu cwestiynu am agweddau penodol o’r ysgol, eu teimladau am hynny, ac unrhyw awgrymiadau er mwyn diwygio’r ysgol ymhellach. Dywed LlC (2014) ei fod yn allweddol cynnwys holl bartneriaid a rhanddeiliaid yr ysgol i nodi cryfderau a meysydd i’w gwella wrth lunio’r cynllun datblygu ysgol. Atega LlC (2016) hyn a dweud fod y rhan fwyaf o ysgolion yn gwybod bod gweithio gyda rhieni, gofalwyr, cyflogwyr a’r gymuned yn allweddol i gefnogi’r hyn maent yn gwneud i helpu eu dysgwyr i gyflawni eu llawn botensial. Serch hynny, rhaid cofio mai’r llywodraethwyr yw’r rhanddeiliaid sydd yn gyfrifol am hyrwyddo safonau uchel o gyflawniad addysgol yn yr ysgol. Amlyga LlC (2014) mai rôl y llywodraethwyr yw paratoi, monitro, adolygu a diwygio’r cynllun datblygu ysgol. Yna wrth ei baratoi a’i adolygu, eu cyfrifoldeb nhw yw cytuno ar y cynllun datblygu ysgol a’i gymeradwyo.
Cydnabyddodd yr ysgol fod ganddynt dir arbennig o dda ond nad yw’n cael ei ddefnyddio i’w llawn botensial er mwyn cefnogi a chyfoethogi’r dysgu. O ganlyniad i symud dosbarthiadau'r flwyddyn flaenorol, mae angen datblygu’r ardaloedd allanol i gynnwys ardaloedd dysgu mwy sbesiffig. Nodwyd fod y mater hwn wedi cael ei godi yn dilyn holiaduron staff a disgyblion. Nod y flaenoriaeth yw datblygu ardaloedd newydd sydd yn cael effaith bositif ar ddatblygiad sgiliau’r dysgwyr a sydd yn hybu dysgu annibynnol. Y brif ffynhonnell er mwyn mesur effaith y flaenoriaeth bydd teithiau dysgu ac arsylwadau gwersi. Yn ogystal, byddant yn darparu holiadur ar gyfer disgyblion, rhieni a staff i weld os yw’r deilliannau wedi gwella, er enghraifft, agwedd dysgwyr tuag at y dysgu wedi gwella, dysgwyr yn fwy parod i fentro’n annibynnol. Pennwyd yr athrawes sydd yn gysylltiedig gydag ysgolion dysgu allanol y sir i arwain y prosiect gyda’r uwch dîm rheoli ac un o’r llywodraethwyr.  
Y camau cyntaf oedd cofrestru gydag ysgolion dysgu allanol y sir, ac amcanwyd hyn i gostio £250. Yn ogystal darparwyd holiaduron ar gyfer rhanddeiliaid yr ysgol a chynhaliwyd cyfarfodydd staff pan fod unrhyw ddiweddariad. Er mai nifer fechan o’r staff sydd yn arwain y prosiect, mae’n hanfodol fod pob aelod y staff yn cael eu diweddaru ac yn ymwybodol o’r hyn sydd yn digwydd. 
Nesaf, roedd yn bosib dechrau gweithredu ar y cynllun trwy gynnal gweithgareddau a strategaethau er mwyn gwneud gwelliant. Y cam cyntaf oedd datblygu’r ardaloedd allanol ymhellach yn y cyfnod sylfaen mewn cytundeb â’r cynlluniau gwaith, amcanwyd hyn i gostio £500. Mae angen i’r ardaloedd allanol gael eu hintegreiddio’n rhan o’r broses datblygu cynlluniau gwaith a thematig yng nghyfnod allweddol 2. Er mwyn sicrhau fod y disgyblion yn ymwneud gyda’r ardal allanol yn fwy wrth ddysgu, bydd o leiaf awr yr wythnos yn cael ei amserlenni ar gyfer dysgu allanol, heb gynnwys gemau ac ymarfer corff. Gwnaeth staff cyfnod allweddol 2 cais ar gyfer trafod cynlluniau i ddatblygu’r ardaloedd allanol gan gynnwys y gost, ac amcanwyd hyn i fod yn £6,000. Yn arwain o hynny, roedd angen i arweinydd dysgu allanol cyfnod allweddol 2, yr athrawon dysgu a’r Pennaeth i gytuno ar ddatblygiadau angenrheidiol. Nesaf, byddai’r uwch dîm rheoli yn trafod canfyddiadau a gwneud penderfyniadau cyn eu cyflwyno i’r Corff Llywodraethol a cheisio am gyllid wrth y Pwyllgor Rhieni ac Athrawon. 
Erbyn hyn mae’r ysgol wedi cyflawni’r camau uchod ac yn barod i ddechrau ar y gwaith ymarferol o ddatblygu’r ardaloedd allanol. Ond yn anffodus oherwydd y sefyllfa bresennol gyda Chovid-19 nid yw wedi bod yn bosib i’r gweithwyr fod ar safle’r ysgol er mwyn cwblhau gwaith. Golyga hyn nad yw’r ardaloedd allanol wedi eu datblygu i’w llawn botensial a felly nid yw’n bosib mesur effaith y flaenoriaeth yn llawn. Tybiaf pan fydd yr ardaloedd wedi eu datblygu’n llawn bydd modd i’r ysgol gasglu data er mwyn dod i gasgliad. Noda Schildkamp (2019) ei fod yn bwysig i driongli data a defnyddio nifer o ffynonellau data er mwyn diwygio addysg. Byddai modd defnyddio data ffurfiol sy’n cynnwys unrhyw wybodaeth berthnasol am ddisgyblion, rhieni, ysgolion, arweinyddion, athrawon a’r gymuned. Law yn llaw â hyn, dywed Schildkamp (2019) ei fod yn bosib casglu data anffurfiol wrth gasglu gwybodaeth am anghenion y dysgwyr mewn arfer pob dydd. Er enghraifft, wrth arsylwi dysgwyr a chysylltu gyda dysgwyr wrth sgwrsio mewn modd asesu ar gyfer dysgu. Gellir hefyd gyfeirio at ddata ymchwil allanol a mewnol er mwyn canfod unrhyw dueddiadau neu batrymau.
Teimlaf fod y dysgwyr yn colli allan ar amser gwerthfawr o ddefnyddio’r ardal allanol er mwyn ehangu a chyfoethogi’u profiadau dysgu gan nad yw’r adeiladwyr wedi gallu cwblhau gwaith. Ond, byddai wedi bod yn bosib i’r ysgol roi teimlad o berchnogaeth i’r disgyblion wrth gynnal prosiect mewnol o adeiladu offer perthnasol a phwrpasol ar gyfer eu hardaloedd allanol. Byddai’n gyfle i rieni/gwarchodwyr gynorthwyo’r prosiect hefyd wrth gyfrannu offer ac adnoddau. Yn ogystal, byddai modd cysylltu gyda’r gymuned ehangach wrth dderbyn nwyddau a defnyddiau trwy gynllun ail ddefnyddio yn y gymuned gan B&Q (2021). 
Mae ymchwilio a dysgu am effaith cynnwys yr ardal allanol yn y dysgu wedi tanio fy mrwdfrydedd yn fwyfwy ar gyfer addysgu yn y dyfodol. Byddaf yn manteisio ar bob cyfle posib i ymwneud gyda’r ardaloedd allanol wrth addysgu disgyblion, er mwyn cyfoethogi’r ddarpariaeth a’u profiadau. Wrth wneud hynny, byddaf hefyd yn ystyried safbwynt LlCC (2009) o wneud y mwyaf o’r adnoddau sydd ar gael wrth feddwl am yr hyn rwyf eisiau i’r disgyblion gyflawni, yn hytrach na’r offer hoffwn gael mewn byd delfrydol. Yn ogystal, byddai gwneud defnydd sylweddol o’r ardal allanol a’i blethu i’r profiadau dysgu yn fy ngalluogi i ddatblygu fy addysgeg. Byddaf yn medru addasu arddull y cyfnod sylfaen pe bawn i’n addysgu disgyblion cyfnod allweddol 2 a bydd hyn yn ymateb i ofynion Cwricwlwm i Gymru (2020) gan roi llawn ystyriaeth i iechyd a lles y dysgwyr hefyd. Law yn llaw â hyn, byddaf yn cwrdd gyda’r safonau proffesiynol (2019) drwy ganiatáu’r deilliannau gorau i ddysgwyr wrth fireinio dulliau addysgu’n raddol, cynnal yr amodau i wireddu’r pedwar diben ar gyfer dysgwyr, a sicrhau’r gorau ar gyfer eu safonau, lles a chynnydd.

